Idi kincheng Jesus a iyankararag,
bimetik ira ma disipolos ton kimowan ired piig na chekdan a nakigwan cha i Kidron.
Gwariy garden chiwan a iyaytaneman na chakel a kejow a olive,
et chiwan i kimowanan cha.
Si Judas a menraidor Jesus,
amta tho ma dogad tep naesa-sa-nop ires Jesus tan disipolos tod man.
Isonga,
kimowan si Judas chiwan a engibalnay na gropon sosolcharo tan sema echom a kowadja na timplon into-no iren ma aafo na papari tan sema iren Pharisees.
Iyansilow ira tan iyan-almas ira.
Amten Jesus a emiin i mepesamak cha si-katho,
isonga kimowan a iyaspol to iren kigwan to i “Siyay jowan anafa?”
Et insongbat cha i “Si Jesus a i-Nazareth.”
Kigwan Jesus i “Si-kak ithan.”
Si Judas a enraidor Jesus,
gwara ngod man a ekiakgwat ired ma too.
Idi kigwan Jesus i “Si-kak ithan,”
sema iren sosolcharo tan sema iren kowadja,
iyansoled ira et etongba ira.
Et inbagen Jesus mowan i “Siyay jowan anafa?”
Insongbat cha i “Si Jesus a i-Nazareth.”
Et kigwan mowan Jesus i “Kigwan ko waled si-kayo i si-kak ithan.
No jowan anafaak,
itolok jon onbetik ira ja echom ko.”
Kigwan Jesus iwan say metongpal iwa kigwan tod Aweto nontan a “Nagwariy angken sa-ki iren ma toon inpiyal mod si-kak a itiw ko.”
Si Simon Peter,
gwariy ispada tho.
Iyoksot ton biyetbet to ma bagaen na kahejangan a pari et ingkal toy gwanan a ngila tho.
Si Malchus i ngaran niwa bagaen.
Et kigwan men Jesus cha Peter i “Iathip mo ta ispadam.
Igwan i tasen iyapno na digat a in-i-kan Awak cha si-kak,
tan mesepol a inomen koy gwared man.”
Isonga,
sema iren sosolcharo,
kapitan cha,
tan sema iren kowadja na Hodjos,
ida res Jesus et inbalod cha.
Et inkowan cha nin cha kad-an Annas tep si Annas i inepon Caiaphas a kahejangan a pari nontan a tawen.
Si Caiaphas i emilin ired ma Hodjos i magangkana no metiy i sa-kin too bengat para cha kaidian to.